
Kommunedirektørens innstilling
Bystyret vedtar følgende finansielle måltall og handlingsregel fra 2027, med definisjonene i denne saken:
Nøkkeltall	Mål og grenser
Netto driftsresultat	Grønt: minst 3,0 %. Gult: fra 1,8 % til under 3,0 %. Rødt: under 1,8 %.
Fritt disposisjonsfond	Grønt: minst 10 %. Gult: fra 6 % til under 10 %. Rødt: under 6 %.
Renteeksponert gjeld	Grønt: høyst 60 %. Gult: over 60 % til og med 65 %. Rødt: over 65 %.
Egenfinansiering av investeringer	Minst 30 % pr år.

Resultat, fond og gjeld måles årlig i prosent av brutto driftsinntekter. Egenfinansiering måles mot netto investeringsutgifter finansiert av kommunen.
Målene innarbeides i kommende finans- og økonomireglementet og handlings- og økonomiplanen 2027–2030. Kommunedirektøren viser startnivå, årlige mål og tiltak for å nå målene, og rapporterer status, prognose og tiltak i tertialrapporter og årsberetning.
Gult nivå skal utløse særlig oppmerksomhet og vurdering av tiltak for å nå målet. Ved rødt nivå skal kommunedirektøren legge fram en tallfestet plan for bystyret, med tiltak, ansvar og frister for å komme innenfor gulv eller tak og videre til måloppnåelse.
Samlet netto lånegjeld og gjeld til vann, avløp og renovasjon (VAR) rapporteres som tilleggsindikatorer. Kommunedirektøren legger fram en egen sak om verdibevarende vedlikehold, og en supplerende indikator for vedlikehold kan vurderes senere.


SAKSUTREDNING
Bakgrunn for saken
Kommuneloven § 14-2 bokstav c krever at bystyret selv vedtar finansielle måltall. 
Målene skal gjøre det lettere å vurdere om dagens prioriteringer og økonomiforvalting gir kommunen økonomisk handlefrihet og robusthet også i framtiden. 
De gir et felles grunnlag og rammer for " sunn og bærekraftig økonomi" som utgamngspunkt for budsjettarbeid, politiske beslutninger og oppfølging.
Porsgrunns tidligere vedtatte politiske finansielle måltall fra 2021 var;  
3 % netto driftsresultat, 9 % disposisjonsfond og 103 % netto lånegjeld. 
Målene fra 2021 skulle styrke resultatet og reservene og begrense gjeldsbelastningen. Forslaget her viderefører disse hensynene og presiserer mål, grenser og oppfølging ved avvik.
Av lokale forhold nå gjør nytt renseanlegg og øvrige gebyrfinansierte investeringer det nødvendig å skille tydeligere mellom samlet gjeld, gebyrfinansiert gjeld og gjeld som belaster frie inntekter. 
Samtidig tilsier kommunens finansielle eksponering en viss buffer som kan dempe eventuelle svingninger. En egen regel for finansiering av investeringer via drift skal bidra til at nye prosjekter ikke gir en gjeldsvekst som svekker tjenestetilbudet over tid.
Saksfremstilling
Kunnskapsgrunnlag og lokale vurderinger
Et sentralt faglig grunnlag er rapporten "Anbefalinger om nivå på sentrale økonomiske nøkkeltall for kommunal sektor", utarbeidet for KS av Oslo Economics og Telemarksforsking i mai 2025, rapport 2025-40. Rapporten ligger som vedlegg til saken. Utredningen behandler resultat, disposisjonsfond og gjeld i sammenheng. Den vurderer både langsiktig finansieringsevne og evnen til å tåle økonomiske tilbakeslag.
For netto driftsresultat tar anbefalingen utgangspunkt i TBUs nivå på 1,75 % for kommunene samlet over tid. 
TBU er Det tekniske beregningsutvalg for kommunal og fylkeskommunal økonomi. Behovet i den enkelte kommune avhenger blant annet av planlagte investeringer, egenfinansiering og behov for reserver.
For disposisjonsfond ligger den generelle anbefalingen rundt 5 % av driftsinntektene, med betydelig variasjon mellom kommunene. 
For gjeld angis 85 % som en generell maksimalverdi for netto lånegjeld fratrukket ubundne investeringsfond. Denne vurderingen forutsetter en fondsbuffer på omtrent 5 %, tilpasset gjeldsbelastningen.
Modellen for fondsbuffer tar utgangspunkt i det største av beregnet inntektssvikt og belastningen av en renteøkning på to prosentpoeng i tre år. Inntektsrisikoen vurderes ut fra de ti prosent mest negative utfallene. Rapporten finner større økonomiske svingninger i nyere år og viser at inntektssjokk kan få virkninger utover ett budsjettår.
Historiske investeringer må vurderes opp mot framtidige behov. Rapporten anbefaler lokale tilpasninger når samlet lånegjeld og renteeksponert gjeld avviker vesentlig. Kommunens egen vurdering av investeringer og risiko er derfor nødvendig før nivåene fastsettes.
Tilpasning til Porsgrunn kommune
Kommunedirektøren vurderer at et resultatmål/ netto driftsresultat på 3 % vil gi rom for både egenfinansiering og fondsoppbygging. Et gulv på netto driftsresulat 1,8 % brukes som en årlig grense for når en konkret plan må legges fram.
Fondets gulv på 6 % er en lokal grense for en minimumsbuffer. Kommunens eksponering mot finansmarkedene begrunner et mål på minst 10 %. Marginen mellom gulv og mål skal gi tid til å håndtere svakere avkastning, inntektssvikt og uforutsette utgifter uten raske reduksjoner i tjenestene.
Gjeldsmålet på 60 % og taket på 65 % gjelder Porsgrunns renteeksponerte gjeld. De kan derfor ikke sammenlignes direkte med rapportens generelle grense på 85 % og vårt tidligere mål på 103%, som gjelder et annet gjeldsbegrep. Også kravet om 30 % egenfinansiering er en lokal handlingsregel. De foreslåtte nivåene uttrykker kommunens egne prioriteringer og ønskede risikonivå.
Forklaring av måltallene
Netto driftsresultat
Netto driftsresultat viser hvor mye kommunen har igjen av årets driftsinntekter etter at løpende driftsutgifter, renter og avdrag er dekket. Resultatet gir rom for å finansiere investeringer med egne midler og bygge opp reserver til uforutsette utgifter. Målet er minst 3 % av brutto driftsinntekter, med et gulv på 1,8 %. Et resultat på 3 % betyr at kommunen har tre kroner igjen til disse formålene for hver hundrelapp i driftsinntekter.
Målet gjelder ordinært netto driftsresultat. I årsrapporten vises også virkningen av avsetninger til og bruk av bundne driftsfond på det disponible resultatet. Vesentlige engangsinntekter og svingninger i finansinntektene skal forklares, slik at et godt eller dårlig enkeltår kan vurderes opp mot den underliggende driften.
Fritt disposisjonsfond
Fritt disposisjonsfond er disposisjonsfondet etter fradrag for vedtatt, framtidig bruk. Gulvet er 6 %, mens målet er minst 10 %. Det er den gjenværende bufferen som skal gi tid til å håndtere økonomiske tilbakeslag. Kommunens finansielle eksponering gjør det nødvendig å tåle svingninger i både finansinntekter og finansielle verdier.
Fond kan dekke midlertidige behov og gi tid til omstilling. Varige utgifter må ha varig finansiering. Når fond brukes, skal virkningen på gjenværende buffer og behovet for gjenoppbygging synliggjøres. Vedtatt bruk som allerede har redusert fondssaldoen, trekkes ikke fra på nytt.
Renteeksponert gjeld
Renteeksponert gjeld viser beregnet gjeldsbelastning på frie inntekter. I Porsgrunns lokale beregning reduseres netto lånegjeld med KOSTRAs VAR-korreksjon, statlig rentekompensert grunnlag og fri del av ubundne investeringsfond. Målet retter oppmerksomheten mot rentebelastningen som konkurrerer med tjenestene. Målet er høyst 60 %, og taket er 65 %.
Rentebinding, forfall og samlet belastning av renter og avdrag vurderes i tillegg. Samlet netto lånegjeld og VAR-gjeld rapporteres fortsatt, sammen med forventet gebyrbelastning og risiko. Gebyrfinansiering innebærer at abonnentene i hovedsak dekker kapitalkostnadene, mens kommunen fortsatt må håndtere låneopptak, likviditet og gjennomføring.
Egenfinansiering av investering
Minst 30 av hver 100 kroner i netto kommunefinansierte investeringer over fire år skal dekkes av løpende drift. Tilskudd og merverdiavgiftskompensasjon trekkes fra investeringsgrunnlaget. VAR, videreutlån og fullt eksternt finansierte prosjekter holdes utenfor.
Regelen begrenser behovet for nye lån før gjelden tas opp. Kommunen må samtidig planlegge en årlig overføring fra drift som gjør kravet mulig å oppfylle.
Hva det innebærer å følge målene
Grønt nivå betyr at målet for den enkelte indikatoren er nådd: netto driftsresultat på minst 3 %, fritt disposisjonsfond på minst 10 % eller renteeksponert gjeld på høyst 60 %. Kommunen skal opprettholde nivået og følge utviklingen og risikoen.
Gult nivå betyr at kommunen er innenfor gulvet eller taket, men ennå ikke har nådd målet. Det krever særlig oppmerksomhet. Rapporteringen skal forklare årsaken og vurdere hvilke tiltak og prioriteringer som skal til for å komme tilbake til grønt nivå.
Rødt nivå oppstår ved netto driftsresultat under 1,8 %, fritt disposisjonsfond under 6 % eller renteeksponert gjeld over 65 %. Da skal kommunedirektøren legge fram en konkret, tallfestet plan for bystyret. Planen skal vise årsak, tiltak, økonomisk effekt, ansvar og frister, både for å komme ut av rødt nivå og for å nå målet. Framdriften rapporteres i tertialrapportene og årsberetningen.
Målene må følges samlet. Fondsbruk kan redusere lånebehovet, men svekker bufferen. Et positivt driftsresultat kan styrke fondet eller finansiere investeringer. Tiltak skal derfor vise virkningen på alle målene. Avvik fra egenfinansieringskravet skal forklares, med vurdering av konsekvenser for gjelden og tiltak for å oppfylle kravet.
Økonomiske konsekvenser og oppfølging
Vedtaket gir rammer for kommende budsjettprioriteringer. Behovet for omstilling, fondsoppbygging og endret investeringsnivå tallfestes i økonomiplanen med siste regnskap og oppdaterte prognoser. Det skal framgå hva målene tilsvarer i kroner, avstanden til ønsket nivå og den årlige utviklingen fram mot måloppnåelse.
Ved behov må drift omprioriteres, inntekter styrkes eller investeringenes omfang og framdrift tilpasses. Nye investeringer vurderes med framtidige driftsutgifter, renter og avdrag. En plan for å gjenopprette målene må bygge på realistiske tiltak og synliggjøre konsekvensene for tjenestene.
Nødvendig vedlikehold må ivaretas, slik at et bedre årsresultat ikke bygger opp større framtidige kostnader. En egen sak om verdibevarende vedlikehold skal gi grunnlag for å fastsette ambisjon og oppfølging ut fra kommunens bygg, anlegg og dokumenterte behov.
 
 
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	x
Konsekvens for miljøet på kort og lang sikt 	 	 	 	x
Økonomiske konsekvenser i et langt perspektiv	 	 	x	 
Konsekvens for folkehelsen, herunder vurdering av 	tilpasning til aldersvennlig samfunn	 	 	x	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

